**Σύντομο Βιογραφικό**

Ο Δρ. Γκιαουράκης γεννήθηκε στο Ηράκλειο Κρήτης το 1984. Έλαβε το δίπλωμα του Ηλεκτρολόγου Μηχανικού και Τεχνολογίας Υπολογιστών Υπολογιστών από το Πανεπιστήμιο Πατρών το 2007 (με 7,52 / 10). Συνέχισε τις σπουδές του στο Τμήμα Ηλεκτρολόγων Μηχανικών και Τεχνολογίας Υπολογιστών του Πανεπιστημίου Πατρών, από όπου έλαβε το 2015 με βαθμό «Άριστα» το διδακτορικό του με θέμα «Διερεύνηση της λειτουργικής συμπεριφοράς συστήματος μετατροπής αιολικής ενέργειας σε ηλεκτρική αποτελούμενο από ασύγχρονη μηχανή διπλής τροφοδοσίας και ηλεκτρονικούς μετατροπής ισχύος σε δυναμικές καταστάσεις». Στη συνέχεια, παράλληλα με την ολοκλήρωση του διδακτορικού του και την θητεία του στο Στρατό Ξηράς συνέχισε τις σπουδές του στο Ελληνικό Ανοικτό Πανεπιστήμιο (Ε.Α.Π.) από όπου έλαβε το 2018 μεταπτυχιακό δίπλωμα ειδίκευσης με τίτλο: «Διαχείριση Τεχνικών Έργων» (με 7,84/10), λαμβάνοντας υποτροφία στα ¾ των σπουδών του.

Τον Οκτώβριο του 2016 ξεκίνησε τη συνεργασία του με το Tμήμα Ηλεκτρολόγων Μηχανικών του ΤΕΙ Κρήτης ως εργαστηριακός συνεργάτης συμμετέχοντας στα εργαστήρια των μαθημάτων «Ηλεκτρικές Μηχανές Ι και ΙΙ» και «Ηλεκτροτεχνικές Εφαρμογές». Τον Οκτώβριο του 2018 ανέλαβε την αυτοδύναμη διδασκαλία των μαθημάτων και εργαστηρίων στις «Ηλεκτρικές Μηχανές ΙΙ» και «Ηλεκτροτεχνικές Εφαρμογές» ως Πανεπιστημιακός Υπότροφος στο Τμήμα ΗΜΜΥ του ΕΛΜΕΠΑ.

Έχει συνεργαστεί με κατασκευαστικές εταιρείες σε Η/Μ έργα και με τεχνικά γραφεία για παροχή συμβουλών σε θέματα εξοικονόμησης ενέργειας με χρήση τεχνολογιών LED. Επίσης, από τον Ιούλιο του 2017 έως τον Μάιο του 2019 εργάστηκε στην ΔΕΥΑ Μαλεβιζίου όντας υπεύθυνος για το σύνολο των γεωτρήσεων ύδρευσης, αντλιοστασίων λυμάτων, εγκαταστάσεων επεξεργασίας λυμάτων καθώς και για τον χειρισμό και βελτίωση του συστήματος τηλεελέγχου-τηλεχειρισμού γεωτρήσεων και αντλιοστασίων της ΔΕΥΑ στην ΔΕ Γαζίου. Τον Αύγουστο του 2019 διορίστηκε στη ΔΕΥΑ Μαλεβιζίου μέσω ΑΣΕΠ ως ΠΕ Ηλεκτρολόγος Μηχανικός και ορίστηκε στη θέση του Προϊσταμένου Τμήματος Η/Μ Εξοπλισμού της ΔΕΥΑ.

Τα ερευνητικά ενδιαφέροντα του Δρ. Γκιαουράκη επικεντρώνονται στους τομείς των ηλεκτρονικών μετατροπέων ισχύος για τον έλεγχο γεννητριών εναλλασσομένου ρεύματος και κυρίως τη χρήση αυτών σε συστήματα ΑΠΕ. Επιπλέον, αφορούν τη σύνδεση ΑΠΕ στο δίκτυο και τη διείσδυση αυτών στο δίκτυο. Ο ίδιος έχει δημοσιεύσει 6 άρθρα σε διεθνή επιστημονικά περιοδικά και 11 σε διεθνή συνέδρια με κριτές, ενώ έχει δημοσιεύσει 2 άρθρα σε ελληνικά περιοδικά με κριτές και 13 σε ελληνικά συνέδρια με κριτές.

Ο Δρ. Γκιαουράκης είναι μέλος του ΤΕΕ, της IEEE – Power Electronics Society (PELS), της ΙΕΕΕ – Power Energy Society (PES), του Ινστιτούτου Ενέργειας Νοτιοανατολικής Ευρώπης (ΙΕΝΕ) και του ΠΣΔΜΗ – Πανελλήνιου Συλλόγου Μηχανολόγων – Ηλεκτρολόγων.